Slegs 5% van klagtes teen polisie vervolgLede van die polisie en weermag op patrollie tydens die staat van algehele afsondering. (Foto: SA Weermag/Twitter) Sedert 2014 is amper 30 000 gevalle van polisiebrutaliteit in Suid-Afrika aangemeld, insluitend verkragting, marteling en sterftes in polisieaanhouding. Hiervan is slegs 5% (1 500) oortreders dissiplinêr of krimineel vervolg. Dit volgens syfers van die onafhanklike polisieondersoekdirektoraat (Opod) wat die DA Sondag bekendgemaak het. Die ANC het die afgelope week wyd te velde getrek teen beweerde polisiebrutaliteit in Amerika wat gelei het tot die dood van George Floyd. Volgens syfers wat die DA bekendgemaak het, het Opod in 2018 en 2019 alleen amper 6 000 klagtes van polisiebrutaliteit ontvang. ŉ Totaal van 1 177 was weens sterftes in polisieaanhouding, 1 985 was klagtes wat verband hou met sterftes weens polisie-optrede en 577 klagtes was weens die beweerde verkragting deur ŉ polisiebeampte. “Polisiebrutaliteit het boonop toegeneem gedurende die afsonderingstydperk en tussen 26 Maart en 17 April vanjaar het Opod 30% meer klagtes as dieselfde tyd verlede jaar ontvang,” sê Andrew Whitfield, die DA se skaduminister van polisie. Luidens Opod se syfers is slegs 27% van gevalle wat sedert 2014 aangemeld is, na die nasionale vervolgingsgesag verwys vir aanbeveling en ŉ kwart van sake (25,8%) is as voorstelle vir dissiplinêre optrede na die polisie verwys. In slegs 3,9% van gevalle is oortreders wel dissiplinêr vervolg en in net 1,3% van gevalle is oortreders krimineel vervolg. “Die ANC se gewelddadige rekord van mishandeling deur polisie en die lae koers van vervolging is ŉ nasionale skande wat die ANC se skynheiligheid ten toon stel,” sê Whitfield. Hy sê die DA vra lank reeds dat die polisie gedemilitariseer word en dat die hoof van Opod onafhanklik van die polisie funksioneer.